钦定古今图书集成/明伦汇编/宫闱典/第038卷 > 真宗郭皇后
## 钦定古今图书集成/明伦汇编/宫闱典/第038卷 > 真宗郭皇后

按《宋史后妃传》：“章穆郭皇后，太原人，宣徽南院使守
文第二女。淳化四年，真宗在襄邸，太宗为聘之，封鲁
国夫人，进封秦国。真宗嗣位，立为皇后。景德四年，从
幸西京，还，以疾崩，年三十二。后谦约惠下，性恶奢靡。
族属入谒禁中，服饰华侈，必加戒勗。有以家事求言
于上者，后终不许。兄子出嫁，以贫，欲祈恩赉，但出装”
具给之。上尤加礼重，及崩，上深嗟悼。礼官奏皇帝七
日释服，特诏增至十三日。太常上谥曰庄穆。灵驾发
引，命翰林学士杨亿撰哀册。葬永熙陵之西北，神主
享于别庙。以后弟崇仪副使崇仁为庄宅使、康州刺
史，侄承庆、承寿皆迁官。大中祥符中，封后母高唐郡
太夫人梁氏莱国太夫人。仁宗即位，升祔真宗庙室，
改谥“章穆。”